Da regeringen ikke var tiltrådt før valget, kan den formelt ikke stilles til ansvar, hvad der skete forud for sin dannelse.

Venstres politiske ordfører Ellen Trane Nørby kalder ifølge bt.dk svaret absurd.

- Først var der mange løfter. Så var der to såkaldte kerneløfter, og nu er der slet ingen, siger hun.

Hun har spurgt Mette Frederiksen, om hun mener at regeringen har levet op til valgløfterne om et løft af beskæftigelsesfradraget på 6.000 kr. årligt og forhøjelse af pensionstillægget med 5.000 kr. årligt og forhøjelse af overførselsindkomster med 2.000 kr. årligt.

Ingen af de tre løfter er blevet indfriet i regeringens finanslov.

Mette Frederiksen svarer, at ...»Regeringen blev først dannet efter folketingsvalget den 15. september 2011, og har derfor ikke forud for denne dato afgivet nogen løfter. Efter folketingsvalget skrev regeringen sine politiske målsætninger ned i regeringsgrundlaget, og de vil blive gennemført i løbet af valgperioden.«

- Det er molbo-komisk, siger Ellen Trane Nørby, der erkender, at det er svært at gøre noget ved, da der er langt til næste valg.

- Jeg stiller et relevant spørgsmål, og modtager et ikke-svar. Hun har tryllet løfterne helt væk. De eksisterer åbenbart ikke længere, siger Ellen Trane Nørby.